Íslenska karlalandsliðið í handbolta lauk í gær keppni á heimsmeistaramótinu í Egyptalandi. Búið er að reka Frank Lampard sem knattspyrnustjórna enska úrvalsdeildarliðsins Chelsea og Elísabet Gunnarsdóttir verður ekki næsti þjálfari íslenska kvennalandsliðsins í fótbolta.
Ísland beið lægri hlut gegn Noregi eftir hetjulega baráttu þegar liðin mættust í lokaleik milliriðilsins í gær, 35-33. Eftir tvo sigra og eitt tap í riðlakeppninni tapaði Ísland öllum þremur leikjum sínum í milliriðlinum, gegn Sviss, Frakklandi og Noregi.
sagði landsliðsmaðurinn Gísli Þorgeir Kristjánsson eftir leikinn í gær. HM í handbolta heldur áfram í dag og í kvöld og verða þrír leikir sýndir beint á RÚV og RÚV 2. Klukkan hálf þrjú mætast Japan og Barein, lið Dags Sigurðssonar og Halldórs Jóhanns Sigfússonar, en bæði lið ljúka keppni á HM í dag. Klukkan fimm eigast við Spánn og Ungverjaland en þau eru að berjast um efsta sætið í milliriðli eitt. Danmörk og Króatía eigast svo við klukkan hálf átta.
Elísabet Gunnarsdóttir mun ekki taka við þjálfun íslenska kvennalandsliðsins. Hún mun áfram stýra Kristianstad í sænsku deildinni en segir að það hafi ekki verið vilji hjá KSÍ að hún yrði í tvöföldu starfi. Elísabet greinir frá þessu í samtali við Fótbolti.net í dag. Þar segir að viðræður hafi gengið vel lengst af en fyrir helgi hafi forsendurnar breyst. Hún er þó opin fyrir því að taka við landsliðinu síðar á ferlinum. Þorsteinn Halldórsson, þjálfari Breiðabliks, hefur einnig verið í viðræðum við KSÍ um að taka við landsliðinu og þykir hann líklegasti kosturinn úr því að Elísabet er ekki lengur inni í myndinni.
Frank Lampard var í dag rekinn úr starfi sínu sem knattspyrnustjóri enska úrvalsdeildarliðsins Chelsea. Lampard var á sinni annarri leiktíð sem stjóri Chelsea en þar áður hafði hann þjálfað Derby County. Chelsea er í 9. sæti ensku úrvalsdeildarinnar með 29 stig eftir 19 leiki en liðið hefur tapað fimm af síðustu átta leikjum sínum. Thomas Tuchel þykir líklegur eftirmaður Lampards en hann var áður stjóri PSG og gerði Parísarliðið tvisvar að Frakklandsmeisturum. Þar áður var Tuchel stjóri Borussia Dortmund.